Torna maggio

Parole 'e :Vincenzo Russo

Museca 'e :Eduardo Di Capua

Anne 'e nascita :1900

Edizione : Casa Editrice Ferdinando Bideri, Napule .

'E parole
Rose! Che belli rrose!...Torna maggio!

Sentite 'addore 'e chisti sciure belle!

Sentite, comme cantano ll'aucielle...

e vuje durmite ancora!?...

'I' che curaggio!

Aprite 'sta fenesta, oje bella fata,

ché ll'aria mo s'è fatta 'mbarzamata:

Ma vuje durmite ancora, 'i' che curaggio!

Rose! Che belli rrose!...

Torna maggio!

II

Rose che belli rrose!... 'A n'anno sano,

stóngo strujenno 'e pprete 'e chesta via!

Ma vuje nun v'affacciate...uh, mamma mia!

I' nun mme fido 'e stá da vuje luntano...

E si ve stó' luntano quacche ghiuorno,

pare ca vuje mme state sempe attuorno...

ca mme parlate e mm'astrignite 'a mano...

Rose! Che belli rrose!

E' n'anno sano...

III

Rose! Che belli rrose! E vuje durmite!...

Ma nun ve sceta stu prufumo doce?

'E primmavera nun sentite 'e vvoce?

Ma vuje, core 'mpietto, ne tenite?!

Vocca addirosa comm'a na viola!

'A primmavera mia site vuje sola!

Ma chesta voce vuje nun 'a sentite?

Rose! Che belli rrose!

E vuje durmite!...

Categurìa:Stub
Categurìa:'E canzone napulitane